நியாயாதிபதி இம்மூவர் செய்தியையுங் கேட்டு மேலே நடத்த வேண்டியதைப் பற்றி ஆலோசியாநிற்கையில் வேடிக்கை பார்க்க வந்தவர்களுள் ஆங்கு நிகழ்ந்தனவெல்லாம் மிக்க ஆவலோடு கேட்டுக்கொண்டு நின்றிருந்த குழிந்தாழ்ந்த சிறு கண்களோடு கூடியவனும், வெள்ளிக்கம்பி காய்த்துத் தொங்குவது போலத் தேகமெங்கும் நீண்ட நரை பொருந்திய உரோமங்கள் குறைவறப்பெற்றுள்ளவனும், உச்சி முதற் பாதம் வரையிலும் தளர்த்து மடிப்படைந்து கறுத்து நீண்ட தேகத்தோடு கூடினவனுமாகிய ஒரு கிழ அம்பட்ட இரண வைத்தியன் சடுதியில் நியாயாதிபதி முன் வந்து நின்று, ‘ஐயா, இந்தக் கூனன் இன்னும் செத்தானில்லை, உத்தரவானால் சில நிமிஷத்திற்குள் இவனை உயிர்ப்பிக்கமாட்டுவேன்,’ என்று சொல்லிக்கொண்டே பிணத்தண்டை சென்று, அவன் தலையைப் பிடித்துப் பலமாயசைத்துப் பார்த்துத் தன்னிடமிருந்த ஓராயுதத்தினால், அக்கூனன் தொண்டையிலடைத்துக் கொண்டிருந்த எலும்போடு கூடிய ஒரு பெரிய மாமிசத் துண்டத்தை யாவருங்காண எடுத்துக்காட்டி, கூனன் சகஜமாய் நித்திரையினின்றெழுந்திருப்பவன் போல ஆயாசமின்றி எழுந்து ஆடிப் பாடும்படி செய்து, ஆங்கெய்திய எல்லோரையுஞ் சந்தோஷசாகரத்தில் முழுகச் செய்தனன். பார்க்க: 17.பரமார்த்தன் என்னும் அவிவேக பூரணகுரு கதை 19.ஒரு பதிவிரதை சரித்திரம் விநோதரசமஞ்சரி விநோதரச மஞ்சரி அஷ்டாவதானம் வித்துவான் வீராசாமி செட்டியார் ஒரு பதிவிரதை சரித்திரம்